CELEX: 32019R0801
Language: lv
Date: 2019-05-17 00:00:00
Title: Komisijas Regula (ES) 2019/801 (2019. gada 17. maijs), ar ko attiecībā uz taukskābju mono- un diglicerīdu (E 471) izmantošanu uz noteiktiem svaigiem augļiem groza Eiropas Parlamenta un Padomes Regulas (EK) Nr. 1333/2008 II pielikumu (Dokuments attiecas uz EEZ.)

20.5.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 132/18
               
            
         KOMISIJAS REGULA (ES) 2019/801
         (2019. gada 17. maijs),
         ar ko attiecībā uz taukskābju mono- un diglicerīdu (E 471) izmantošanu uz noteiktiem svaigiem augļiem groza Eiropas Parlamenta un Padomes Regulas (EK) Nr. 1333/2008 II pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,
         tā kā:
         
                     (1)
                  
                  
                     Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas nosacījumi.
                  
               
                     (2)
                  
                  
                     Minēto sarakstu pēc Komisijas iniciatīvas vai pēc pieteikuma saņemšanas var atjaunināt saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru.
                  
               
                     (3)
                  
                  
                     Taukskābju mono- un diglicerīdi (E 471) ir pārtikas piedeva, ko atļauts izmantot dažādos pārtikas produktos saskaņā ar Regulas (EK) Nr. 1333/2008 II pielikumu.
                  
               
                     (4)
                  
                  
                     2017. gada 17. februārī tika iesniegts pieteikums, kurā lūgts atļaut taukskābju mono- un diglicerīdus (E 471) izmantot uz visiem svaigiem augļiem un dārzeņiem. Pēc tam pieteikumu saskaņā ar Regulas (EK) Nr. 1331/2008 4. pantu darīja pieejamu dalībvalstīm.
                  
               
                     (5)
                  
                  
                     Ja taukskābju mono- un diglicerīdus (E 471) izmanto kā glazētājvielu svaigu augļu un dārzeņu virsmas apstrādei, tie veido plānu, inertu, fizisku aizsargslāni pret mitruma zudumu un oksidāciju, kas aizsargā uzturvērtību un pagarina glabāšanas laiku. Pieteikuma iesniedzējs uzskata, ka ierosinātais lietošanas veids varētu apmierināt pieaugošo pieprasījumu pēc svaigu produktu pieejamības visu gadu, samazināt pārtikas izšķērdēšanu un uzlabot dabas resursu izmantošanas efektivitāti lauksaimnieciskajā ražošanā, samazinot zudumus un izmantojot transportēšanas metodes ar zemākām oglekļa dioksīda emisijām.
                  
               
                     (6)
                  
                  
                     Pieteikumu apsprieda valdības deleģēto piedevu ekspertu darbgrupa. Darbgrupa atzīmēja, ka pastāv tehnoloģiska vajadzība veikt ārēju apstrādi jo īpaši noteiktiem augļiem, ko galvenokārt ieved no valstīm ar tropu klimatu un kuri ir jāaizsargā ilgās transportēšanas laikā. Šo augļu mizas parasti netiek izmantotas pārtikā.
                  
               
                     (7)
                  
                  
                     Eiropas Pārtikas nekaitīguma iestāde (“Iestāde”) 2017. gada 10. novembrī publicēja zinātnisku atzinumu, kurā atkārtoti novērtēja taukskābju mono- un diglicerīdu (E 471) kā pārtikas piedevu nekaitīgumu (3). Iestāde secināja, ka nav nepieciešams noteikt skaitlisku pieļaujamo dienas devu un ka pārtikas piedeva taukskābju mono- un diglicerīdi (E 471) nerada bažas par kaitīgumu, ja tos izmanto ziņotajos lietošanas veidos un daudzumos. Šādu secinājumu izmanto attiecībā uz vielām, kas rada pavisam nelielas bažas par nekaitīgumu, un tikai tad, ja ir ticama informācija gan par eksponētību, gan toksicitāti un ir maza varbūtība, ka tās nelabvēlīgi ietekmēs cilvēka veselību, ja lietotas devās, kas neizjauc uzturvērtības līdzsvaru dzīvniekiem (4). Tomēr Iestāde ieteica izdarīt dažus grozījumus pārtikas piedevas taukskābju mono- un diglicerīdu (E 471) ES specifikācijās. Komisija šos ieteikumus izskatīs atsevišķi saskaņā ar vispārējo pieeju Iestādes atzinumiem, kuros ir konstatētas zināmas bažas (5).
                  
               
                     (8)
                  
                  
                     Turklāt taukskābju mono- un diglicerīdi (E 471) ir paredzēti ārējai apstrādei un nav sagaidāms, ka tie varētu iekļūt augļu iekšējā, ēdamajā daļā. To augļu apstrāde, kuru mizu pārtikā parasti nelieto, nevarētu nelabvēlīgi ietekmēt cilvēka veselību. Tāpēc ir lietderīgi atļaut taukskābju mono- un diglicerīdu (E 471) izmantošanu uz noteiktiem augļiem, kurus galvenokārt importē no valstīm ar tropu/subtropu klimatu un kuru mizas parasti nelieto pārtikā, proti, uz citrusaugļiem, melonēm, ananasiem, banāniem, papaijām, mango, avokado un granātāboliem.
                  
               
                     (9)
                  
                  
                     Lai atjauninātu Savienības atļauto pārtikas piedevu sarakstu, kas iekļauts Regulas (EK) Nr. 1333/2008 II pielikumā, Komisijai saskaņā ar Regulas (EK) Nr. 1331/2008 3. panta 2. punktu jālūdz Iestādes atzinums, izņemot gadījumus, kad attiecīgais atjauninājums nevar ietekmēt cilvēka veselību. Tā kā atļauja izmantot taukskābju mono- un diglicerīdus (E 471) uz citrusaugļiem, melonēm, ananasiem, banāniem, papaijām, mango, avokado un granātāboliem ir minētā saraksta atjauninājums, kas nevarētu ietekmēt cilvēka veselību, Iestādes atzinumu lūgt nav nepieciešams.
                  
               
                     (10)
                  
                  
                     Tādēļ būtu attiecīgi jāgroza Regulas (EK) Nr. 1333/2008 II pielikums.
                  
               
                     (11)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 1333/2008 II pielikumu groza saskaņā ar šīs regulas pielikumu.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 17. maijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 354, 31.12.2008., 16. lpp.
         
         
            (2)  Eiropas Parlamenta un Padomes 2008. gada 16. decembra Regula (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).
         
            (3)  EFSA Journal 2017; 15(11):5045
         
            (4)  EFSA Journal 2014; 12(6):3697: Paziņojums par noteiktu pārtikas piedevu, kas atkārtoti novērtētas saskaņā ar Komisijas Regulu (ES) Nr. 257/2010, riska novērtējuma konceptuālo sistēmu.
         
            (5)  https://ec.europa.eu/food/sites/food/files/safety/docs/fs_food-improvement-agents_reeval_approach.pdf
      
      
         
            PIELIKUMS
            Regulas (EK) Nr. 1333/2008 II pielikuma E daļā pārtikas kategorijā 04.1.1. “Svaigi augļi un dārzeņi” pēc ieraksta E 464 iekļauj šādu jaunu ierakstu:
            
               
                            
                        
                        
                           “E 471
                        
                        
                           Taukskābju mono- un diglicerīdi
                        
                        
                           
                              quantum satis
                           
                        
                        
                            
                        
                        
                           Tikai citrusaugļu, meloņu, ananasu, banānu, papaiju, mango, avokado un granātābolu virsmas apstrādei”